#ภูมิธรรม ยัน ต้นตอคอลเซ็นเตอร์ ไม่ได้มาจากไทย บอก มีหลายประเทศเกี่ยวข้อง

เมื่อเวลา 11.00 น. วันที่ 23 มกราคม ที่โรงแรมเบสท์เวสเทิร์น พลัสแวนด้า แกรนด์ ถ.แจ้งวัฒนะ นายภูมิธรรม เวชยชัย รองนายกรัฐมนตรี และรมว.กลาโหม กล่าวถึงกรณีสื่อเมียนมากล่าวโทษว่าไทยมีส่วนทำให้แก๊งคอลเซ็นเตอร์เติบโต รวมถึงมีนายทหารระดับสูงของไทยเข้าพบผู้นำหมายเลข 2 ของรัฐบาลเมียนมาในวันเดียวกัน ว่า การไปพบผู้นำเมียนมา จริงๆแล้วเราทำหลายส่วน ส่วนหนึ่งคือจากกระทรวงการต่างประเทศที่ได้ไปคุยกับรัฐมนตรีของเมียนมา อีกส่วนคือทางทหาร เราก็ทำในพื้นที่ คือคณะกรรมการชายแดนในพื้นที่ พยายามจะคุยกับทางเกาะสองรวมถึงส่วนอื่นๆที่เกี่ยวข้อง

ส่วนที่ให้ไปคุยกับเมียนมาก็เป็นส่วนที่มีความรับผิดชอบเพื่อไปเจรจา ซึ่งจริงๆประเด็นปัญหาที่เกิดขึ้นที่เมียนมา ย้ำว่าไม่ได้เกิดขึ้นจากรัฐบาลไทยหรือประเทศไทยเพียงอย่างเดียว เพราะยังมีชายแดนที่ติดกับประเทศเพื่อนบ้านหลายส่วนทั้งจีนและไทย รวมถึงฝั่งภาคตะวันตกด้วย ซึ่งเราพยายามประสานและคุยกันอยู่แล้ว

ส่วนการซีลชายแดนของรัฐบาลในครั้งนี้ นายภูมิธรรม กล่าวว่า ไม่ใช่แค่ป้องกันปัญหายาเสพติด เพราะปัญหาชายแดนมีทั้งยาเสพติด อาชญากรรมข้ามชาติ คอลเซ็นเตอร์ และอีกหลายเรื่องรวมถึงการค้ามนุษย์ ถ้าสามารถซีลชายแดนได้โอกาสที่ปัญหาจะเกิดขึ้นจากฝ่ายไทยก็จะลดลง

ซึ่งเรื่องนี้ได้กำชับและบอกทุกคนไปแล้ว โดยให้นโยบายไปแล้วว่าต้องทำเต็มที่ ซึ่งการซีลชายแดนจะมีส่วนช่วยทั้งหมด ดังนั้นการที่ไปคุยไม่ได้มีเรื่องใดเฉพาะเจาะจง มีหลายเรื่องที่เกี่ยวข้องที่พยายามเจรจาเพื่อหาความร่วมมือซึ่งกันและกัน

ส่วนกรณีรัฐบาลเมียนมาเนรเทศแก๊งคอลเซ็นเตอร์ประมาณครึ่งแสนคนออกจากประเทศ และในจำนวนนี้มีคนไทยรวมอยู่ด้วย 600 คน นายภูมิธรรม ระบุว่า ส่วนที่ออกมาได้ในครั้งที่แล้ว เราได้ให้ตำรวจเข้าไปสอบสวน โดยเฉพาะตำรวจตรวจคนเข้าเมือง เนื่องจากต้องพิจารณาการเข้าเมืองอย่างถูกกฎหมาย

นอกจากนี้ก็จะดูว่ามีส่วนเกี่ยวข้องกับปัญหาอาชญากรรมอื่นๆหรือไม่ หากไม่มีก็ปล่อยไปตามระเบียบ ส่วนคนไหนที่มีส่วนเกี่ยวข้องกับอาชญากรรมก็จะสกัดตัวไว้เพื่อสืบให้ถึงต้นตอ ขณะนี้จึงอยู่ในกระบวนการของราชการ

นายภูมิธรรม ยังกล่าวถึงกรณีที่นายทักษิณ ชินวัตร อดีตนายกรัฐมนตรี ประกาศว่าจะแก้ปัญหาคอลเซ็นเตอร์ให้สำเร็จภายในปีนี้ รัฐบาลคิดว่าจะทำได้หรือไม่ ว่า เราทำอยู่แล้ว รัฐบาลพยายามแก้ปัญหา แต่จะทำได้หรือไม่ได้นั้น เชื่อว่ากระบวนการซีลชายแดนในเบื้องต้นจะสามารถทำให้ปัญหาลดลง รวมถึงความเข้มงวดและจริงจังของส่วนราชการต่างๆก็น่าจะแก้ไขปัญหาได้

#วันนี้เพื่อไทยทำอะไร
#ภูมิธรรม